Shqipëri: Komuniteti mysliman dënon ashpër publikimin e karikaturave të profetit Muhamed
Në një komunikatë thuhet se këto publikime janë një fyerje e rëndë dhe provokim i ndjenjave të shenjta të myslimanëve
Sot pasdite nga zyrat qëndrore të Komunitetit musliman në Shqipëri u shpërnda një deklaratë në të cilën dënohet ashpër publikimi i karikaturave të Muhamedit duke i konsideruar ato si një fyerje të rëndë dhe provokim të ndjenjave të shenjta të myslimanëve. Ofendimi i një personaliteti si Profeti Muahmed, vijon më tej deklarata, cënon thellë të drejtën e besimit dhe ofendimet ndaj figurës së tij konsiderohen si ofendime ndaj vlerave më të shenjta islame. Në të vërtetë, në Shqipëri ky është reagimi i parë ndaj një çështjeje që sot është kthyer në një debat të gjerë botëror dhe që po shoqërphet me shumë probleme. Në selinë e Komunitetit Mysliman ka qenë dhe ambasadori i Danimarkës, i cili mesa duket ka dashur t’i paraprijë çdo të papriture jo të këndshme. Ai ka dorëzuar atje deklaratën e kryeministrit danez, ku është dënuar ajo çfarë është paraqitur në një të përditshme të vendit të tij. Komuniteti musliman shqiptar e ka konsideruar të matur dhe konstruktiv këtë qëndrim të kreut të qeverisë daneze. Nga ana tjetër, përfaqësuesit e besimit mysliman shqiptar duket qartë se nuk pajtohen me protestat e dhunshme kundër ambasadave perëndimore në shumë vende islamike. Në deklaratën e tyre ata i drejtohen të gjithë myslimanëve, që të mos bien pre e provokimeve me qëllime dashakeqëse për Islamin, për të ardhmen e Evropës dhe për paqen në botë, shkruhet në tekst. Qëndrimi i muslimanëve duhet të jetë i matur vazhdon deklarata sipas së cilës besimi mysliman nuk lejon që sulmeve që i janë bërë kësaj feje t'i përgjigjen me të njejtat armë. Shqipëria ka një popullsi, ku më shumë se gjysma e saj vlerësohet të jetë e besimit mysliman. Që prej vitit 1992 ajo është dhe anëtare e Konferencës së Vendeve Islamike, një çështje e cila ka shkaktuar debate të shumta politike në vend. Por dje Ministri i Jashtëm Spanjoll Miguel Moratinos, gjatë vizitës së tij në Tiranë, tha se i kishte kërkuar Ministrit të Jashtëm shqiptar, që si anëtar I Konferencës Islamike të përcillte atje mesazhe moderacioni, një deklaratë që u duk qartë se nuk u prit dhe fort mirë. Sot, të gjithë ish-ministrat e jashtëm të qeverisë socialiste u shprehën se Shqipëria nuk ka mundësi të marrë përsipër role të tilla dhe për më tepër, sipas tyre, as që nuk duhet të hyje në çështje të këtij karakteri.//lk